91d9f9382a37ef246ef69f793a14cdf7
Til Bolius  
  
 Kan en ejerlejlighedsforening der består af dobbelthuse og et rækkehus beslutte at ændre status til ejerboliger

7 boliger med privatte haver og et lille fællesanlæg ønsker at overgå til ejerboliger med grundejerforening

Venlig hilsen JKM


Kan en ejerforening af rækkehuse opløses - og så udstykkes til selvstændigt ejede boliger?
bolius.dk
2021.21
Hej JKM  
  
 Jeg forstår spørgsmålet således, at forespørgslen går på, om ejerlejlighederne kan overgå til en status som huse med heraf følgende foreningsmæssige konsekvenser.

Spørgsmålet om, hvorvidt det klassificeres som et hus eller en ejerlejlighed skal besvares med udgangspunkt i, om boligen har sin egen matrikel eller deler matrikel med andre boliger. Ejerlejligheder kan derfor ikke uden videre skifte status (og vice versa).

Afgørende er dernæst, om der kan ske udmatrikulering. Det er ikke tilstrækkeligt, at/hvis ejerforeningen på egen beslutter at overgå fra ejerlejligheder til huse. Dette kræver, at dette er muligt i tinglysningsmæssig henseende, og muligheden herfor afhænger igen af, om der kan ske udstykning, så hver ejendom har sin egen grund. Der er forskellige forhold, der udøver indflydelse på, om ejendommen kan udstykkes, og hvordan den skal udstykkes.

Der kan bl.a. kun gives tilladelse, såfremt udstykningen er i overensstemmelse med den gældende planregulering (kommuneplan, lokalplan mv.). Såfremt ejendommen er beliggende byzone, afgør særligt bestemmelserne i planloven, byggeloven og naturbeskyttelsesloven også spørgsmålet. Desuden skal udstykningen ske i overensstemmelse med eventuelle tinglyste byrder mv.

I praksis iværksættes en proces som denne typisk ved, at der rettes henvendelse til en landinspektør, der på vegne af ejerne af ejendommene sender en ansøgning til kommunen.

Spørgsmålet om ejerlejlighedsfælleskabets opløsning er hverken behandlet i loven eller normalvedtægten. Udgangspunktet er dog, at der ikke kan ske opløsning af foreningen, så længe ejendommene er klassificeret som ejerlejligheder.

Såfremt der er anført opløsningsbestemmelser i ejerforeningens vedtægter, skal disse selvfølgelig følges i forbindelse med en opløsning. Der kan eksempelvis være indeholdt forskrifter om krav om accept fra samtlige medlemmer og/eller vedtagelse i forbindelse med flere på hinanden følgende generalforsamlinger. Hvis ejerforeningens vedtægter ikke indeholder specifikke bestemmelser om opløsning, kræver en opløsning som udgangspunkt, at samtlige lejlighedsejere er enige om - og tager de fornødne skridt til - at lade ejendommen overgå til en anden besiddelsesform.

Hvis tiltagene gennemføres, vil det formentlig også være nødvendigt at overveje låneomlægning mv.

